കൊറോണറി ആർട്ടറി ഡിസീസ്

ഹൃദയത്തിന്റെ ധമനികളിൽ പ്ലാക്ക് അടിഞ്ഞുകൂടി ഹൃദയ പേശികളിലേക്കുള്ള രക്തയോട്ടം കുറയുന്ന രോഗാവസ്ഥയാണ് കൊറോണറി ഹാർട്ട് ഡിസീസ് (സിഎച്ച്ഡി) അല്ലെങ്കിൽ ഇസ്കീമിക് ഹാർട്ട് ഡിജിസ് (ഐഎച്ച്ഡി) എന്നും അറിയപ്പെടുന്ന കൊറോണറി ആർട്ടറി ഡിസീസ് (സിഡിഎച്ച്) . ഹൃദയ സംബന്ധമായ അസുഖങ്ങളിൽ ഏറ്റവും സാധാരണമായ ഒന്നാണിത് . അൻജിന പെക്റ്റോറിസ്, മയോകാർഡിയൽ ഇൻഫാർക്ഷൻ, പെട്ടെന്നുള്ള ഹൃദയസ്തംഭനം എന്നിവയെല്ലാം ഇതിൽ ഉൾപ്പെടുന്നു.  തോൾ, കൈ, പുറം, കഴുത്ത് അല്ലെങ്കിൽ താടിയെല്ലിലേക്ക് സഞ്ചരിക്കാനിടയുള്ള നെഞ്ചുവേദനയോ അസ്വസ്ഥതയോ ആണ് ഒരു സാധാരണ ലക്ഷണം. ഇടയ്ക്കിടെ നെഞ്ചെരിച്ചിൽ അനുഭവപ്പെടാം. സാധാരണയായി വ്യായാമത്തിലൂടെയോ വൈകാരിക സമ്മർദ്ദത്തിലൂടെയോ രോഗലക്ഷണങ്ങൾ ഉണ്ടാകുകയും കുറച്ച് മിനിറ്റിനുള്ളിൽ നീണ്ടുനിൽക്കുകയും വിശ്രമത്തോടെ ഭേദപ്പെടുകയും ചെയ്യുന്നു. ശ്വാസതടസ്സം ഉണ്ടായേക്കാം, ചിലപ്പോൾ ലക്ഷണങ്ങളൊന്നും ഉണ്ടാകില്ല. . പല കേസുകളിലും, ആദ്യ ലക്ഷണം തന്നെ ഹൃദയാഘാതമായേക്കാം. മറ്റ് സങ്കീർണതകളിൽ ഹൃദയസ്തംഭനം അല്ലെങ്കിൽ അസാധാരണമായ ഹൃദയമിടിപ്പ് എന്നിവ ഉൾപ്പെടുന്നു.

ഉയർന്ന രക്തസമ്മർദ്ദം, പുകവലി, പ്രമേഹം, വ്യായാമക്കുറവ്, അമിതവണ്ണം, ഉയർന്ന കൊളസ്ട്രോൾ, ഭക്ഷണക്രമം, വിഷാദം, മദ്യപാനം, മാനസിക സമ്മർദം എന്നിവ അപകടസാധ്യത വർദ്ധിപ്പിക്കുന്നവയാണ്. ഇലക്ട്രോകാർഡിയോഗ്രാം, കാർഡിയാക് സ്ട്രെസ് ടെസ്റ്റിംഗ്, കൊറോണറി കംപ്യൂട്ടഡ് ടോമോഗ്രാഫിക് ആൻജിയോഗ്രഫി, കൊറോണറി ആൻജിയോഗ്രാം എന്നിവയെല്ലാം രോഗനിർണ്ണയത്തിനായി ഉപയോഗിക്കപ്പെടുന്നു.

ഭക്ഷണക്രമീകരണം, പതിവായി വ്യായാമം, അനുയോജ്യമായ ശരീരഭാരം നിലനിർത്തുക, പുകവലിക്കാതിരിക്കുക എന്നിവയാണ് സിഎഡി അപകടസാധ്യത കുറയ്ക്കുന്നതിനുള്ള വഴികൾ. പ്രമേഹം, ഉയർന്ന കൊളസ്ട്രോൾ, ഉയർന്ന രക്തസമ്മർദ്ദം എന്നിവ മരുന്നുകളാൽ നിയന്ത്രിച്ചുനിർത്തലും അനിവാര്യമാണ്. ലക്ഷണങ്ങളൊന്നും കാണിക്കാത്തവരിലും സാധ്യത കുറവുള്ളവരിലും പരിശോധന ഇടക്ക് നടത്തുന്നത് അനുയോജ്യമാണ്. രോഗചികിത്സയിൽ മരുന്നുകളോടൊപ്പം പ്രതിരോധത്തിനായി ഉള്ള നടപടികൾ കൂടി കൈക്കൊള്ളുന്നു. ആസ്പിരിൻ പോലുള്ള ആന്റിപ്ലേറ്റ്ലെറ്റുകൾ, ബീറ്റ ബ്ലോക്കറുകൾ അല്ലെങ്കിൽ നൈട്രോഗ്ലിസറിൻ എന്നിവയെല്ലാം മരുന്നുകളായി നിർദ്ദേശിക്കപ്പെടുന്നു. രോഗത്തിന്റെ ഗുരുതരാവസ്ഥക്കനുസരിച്ച് പെർക്യുട്ടേനിയസ് കൊറോണറി ഇന്റർവെൻഷൻ (പിസിഐ), കൊറോണറി ആർട്ടറി ബൈപാസ് സർജറി (സിഎബിജി) പോലുള്ളവ നടത്തപ്പെടാറുണ്ട്.  സ്ഥിരമായി സിഎഡി ഉള്ളവരിൽ മറ്റ് ചികിത്സകൾക്ക് പുറമേ പിസിഐ അല്ലെങ്കിൽ CABG ആയുർദൈർഘ്യം മെച്ചപ്പെടുത്തുകയോ ഹൃദയാഘാത സാധ്യത കുറയ്ക്കുകയോ ചെയ്യുന്നുണ്ടോ എന്ന് വ്യക്തമല്ല.

2015-ൽ 11 കോടി വ്യക്തികളിൽ സിഎഡി കാണപ്പെടുകയും, 89 ലക്ഷം മരണങ്ങൾക്ക് കാരണമാവുകയും ചെയ്തിരുന്നു. ഏറ്റവും കൂടുതൽ മരണങ്ങൾക്ക് കാരണമാവുന്ന രോഗാവസ്ഥയായി ഇത് മാറിയിട്ടുണ്ട്. മൊത്തം മരണങ്ങളുടെ 15 ശതമാനത്തിലധികം സിഎഡി ആണെന്ന് കണക്കുകൾ വ്യക്തമാക്കുന്നുണ്ട്. പുരുഷന്മാരിൽ പൊതുവേ രോഗസാധ്യത കൂടുതായി കാണപ്പെടുന്നുണ്ട്. വൈദ്യശാസ്ത്രപുരോഗതിക്കനുസരിച്ച് മരണനിരക്ക് കുറഞ്ഞുവരുന്നതായി കണക്കാക്കപ്പെടുന്നുണ്ട്.

 അവലംബം 

Category:Translated from MDWiki